SPOLOČNÁ POZÍCIA (ES) č. 19/2005,

prijatá Radou 17. februára 2005

na účely prijatia nariadenia Európskeho parlamentu a Rady (ES) č. …/2005 o kontrole peňažných prostriedkov v hotovosti, ktoré vstupujú do Spoločenstva alebo vystupujú zo Spoločenstva

(2005/C 144 E/01)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej články 95 a 135,

so zreteľom na návrh Komisie (1),

so zreteľom na stanovisko Európskeho hospodárskeho a sociálneho výboru,

v súlade s postupom uvedeným v článku 251 zmluvy (2),

keďže:

Zahrnutie výnosov z nezákonných činností do finančného systému a ich investovanie po ich vypraní škodí zdravému a udržateľnému hospodárskemu rozvoju. Preto smernica Rady 91/308/EHS z 10. júna 1991 o predchádzaní zneužívaniu finančného systému na účely prania špinavých peňazí (3) zaviedla mechanizmus Spoločenstva na predchádzanie praniu špinavých peňazí sledovaním transakcií prostredníctvom úverových a finančných inštitúcií a určitých typov povolaní. Vzhľadom na to, že existuje riziko, že uplatňovanie uvedeného mechanizmu povedie k zvýšenému pohybu peňažných prostriedkov v hotovosti na nezákonné účely, smernicu 91/308/EHS by mal dopĺňať systém kontroly peňažných prostriedkov v hotovosti, ktoré vstupujú do Spoločenstva alebo z neho vystupujú.

V súčasnosti takéto kontrolné systémy uplatňuje iba niekoľko členských štátov, ktoré konajú podľa vnútroštátnych právnych predpisov. Rozdiely v právnych predpisoch škodia riadnemu fungovaniu vnútorného trhu. Základné prvky by sa preto mali zosúladiť na úrovni Spoločenstva, aby sa zaistila rovnaká úroveň kontroly pohybu peňažných prostriedkov v hotovosti prepravovaných cez hranice Spoločenstva. Takéto zosúladenie by však nemalo ovplyvniť možnosť, aby členské štáty uplatňovali, v súlade s existujúcimi ustanoveniami zmluvy, vnútroštátne kontroly pohybu peňažných prostriedkov v hotovosti v Spoločenstve.

Podľa toho by sa mala na peňažné prostriedky v hotovosti, prepravované fyzickou osobou, ktorá vstupuje do Spoločenstva alebo z neho vystupuje, vzťahovať zásada ohlasovacej povinnosti. Táto zásada by umožnila colným orgánom zhromažďovať informácie o takomto pohybe peňažných prostriedkov v hotovosti, a ak je to vhodné, takéto informácie zasielať iným orgánom. Colné orgány sú prítomné na hraniciach Spoločenstva, kde sú kontroly najúčinnejšie, a niektoré už v tejto veci nadobudli praktické skúsenosti. Malo by sa využiť nariadenie Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach (4) . Táto vzájomná pomoc by mala zabezpečiť správne uplatňovanie kontroly peňažných prostriedkov v hotovosti a poskytovanie informácií, ktoré by mohli pomôcť dosiahnuť ciele smernice 91/308/EHS.

Vzhľadom na jej preventívny účel a odrádzajúci charakter by sa ohlasovacia povinnosť mala plniť pri vstupe do Spoločenstva alebo výstupe z neho. S cieľom sústrediť činnosť orgánov na významné pohyby peňažných prostriedkov v hotovosti by sa však táto povinnosť mala vzťahovať len na pohyby vo výške 10 000 EUR alebo viac. Malo by sa tiež stanoviť, že ohlasovacia povinnosť sa vzťahuje na fyzické osoby prepravujúce peňažné prostriedky v hotovosti bez ohľadu na to, či sú ich vlastníkmi.

Mali by sa použiť spoločné štandardy na poskytovanie informácií. Umožnilo by to ľahšiu výmenu informácií medzi príslušnými orgánmi.

Právomoci príslušných orgánov by mali byť doplnené povinnosťou členských štátov uložiť sankcie. Sankcie by sa však mali uložiť len za nesplnenie ohlasovacej povinnosti v súlade s týmto nariadením.

Vzhľadom na to, že cieľ tohto nariadenia nemôžu uspokojivo dosiahnuť členské štáty, a preto ho z dôvodu nadnárodného rozsahu prania špinavých peňazí na vnútornom trhu možno lepšie dosiahnuť na úrovni Spoločenstva, Spoločenstvo môže prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku neprekračuje toto nariadenie rámec nevyhnutný na dosiahnutie tohto cieľa.

PRIJALI TOTO NARIADENIE:

Článok 1

Cieľ

1. Toto nariadenie dopĺňa ustanovenia smernice 91/308/EHS o transakciách prostredníctvom finančných a úverových inštitúcií a určitých povolaní tým, že ustanovuje harmonizované pravidlá kontroly peňažných prostriedkov v hotovosti, ktoré vstupujú do Spoločenstva alebo z neho vystupujú, vykonávanej príslušnými orgánmi.

2. Toto nariadenie sa nedotýka vnútroštátnych opatrení na kontrolu pohybov peňažných prostriedkov v hotovosti v rámci Spoločenstva, ak sa takéto opatrenia prijmú v súlade s článkom 58 zmluvy.

Článok 2

Definície

Na účely tohto nariadenia:

Článok 3

Ohlasovacia povinnosť

1. Každá fyzická osoba, ktorá vstupuje do Spoločenstva alebo z neho vystupuje a prepravuje peňažné prostriedky v hotovosti v hodnote 10 000 EUR alebo viac, ohlási túto sumu príslušným orgánom členského štátu, cez ktoré vstupuje do Spoločenstva alebo z neho vystupuje, v súlade s týmto nariadením. Ohlasovacia povinnosť nie je splnená, ak sú poskytnuté informácie nesprávne alebo neúplné.

2. Ohlásenie uvedené v odseku 1 obsahuje údaje o:

3. Informácie sa poskytnú písomne, ústne alebo v elektronickej podobe, ako to určí členský štát uvedený v odseku 1. Ak však deklarant o to požiada, je oprávnený poskytnúť informácie písomne. Ak sa podáva písomné ohlásenie, deklarantovi sa odovzdá na požiadanie potvrdená kópia.

Článok 4

Právomoci príslušných orgánov

1. S cieľom zabezpečiť kontrolu dodržiavania ohlasovacej povinnosti ustanovenej v článku 3 sú úradníci príslušných orgánov oprávnení kontrolovať fyzické osoby, ich batožinu a ich dopravné prostriedky v súlade s podmienkami ustanovenými vo vnútroštátnych právnych predpisoch.

2. V prípade nesplnenia ohlasovacej povinnosti ustanovenej v článku 3 možno peňažné prostriedky v hotovosti zaistiť na základe rozhodnutia vydaného v správnom konaní v súlade s podmienkami ustanovenými vo vnútroštátnych právnych predpisoch.

Článok 5

Zaznamenávanie a spracovanie informácií

1. Príslušné orgány členského štátu, uvedené v článku 3 ods. 1, zaznamenajú a spracujú informácie získané podľa článku 3 a/alebo článku 4 a sprístupnia ich orgánom tohto členského štátu, uvedeným v článku 6 ods. 1 smernice 91/308/EHS.

2. Ak z kontrol vykonaných podľa článku 4 vyplýva, že fyzická osoba vstupuje do Spoločenstva alebo vystupuje z neho so sumou peňažných prostriedkov v hotovosti menšou, ako je hranica stanovená v článku 3, a ak existuje podozrenie z nezákonných činností spojených s pohybom peňažných prostriedkov v hotovosti, ako to uvádza smernica 91/308/EHS, príslušné orgány členského štátu, uvedené v článku 3 ods. 1, môžu uvedenú informáciu, celé meno, dátum a miesto narodenia i štátnu príslušnosť tejto osoby a podrobnosti o použitých dopravných prostriedkoch tiež zaznamenať, spracovať a sprístupniť orgánom tohto členského štátu, uvedeným v článku 6 ods. 1 smernice 91/308/EHS.

Článok 6

Výmena informácií

1. Ak existujú náznaky, že sumy peňažných prostriedkov v hotovosti súvisia s nezákonnou činnosťou spojenou s pohybom peňažných prostriedkov v hotovosti, ako uvádza smernica 91/308/EHS, informácie získané z ohlásenia ustanoveného v článku 3 alebo z kontrol ustanovených v článku 4 možno zaslať príslušným orgánom ostatných členských štátov.

Nariadenie (ES) č. 515/97 sa uplatňuje primerane.

2. Ak existujú náznaky, že sumy peňažných prostriedkov v hotovosti zahŕňajú výnosy z podvodov alebo z inej nezákonnej činnosti, ktorá nepriaznivo ovplyvňuje finančné záujmy Spoločenstva, informácie sa zašlú aj Komisii.

Článok 7

Výmena informácií s tretími krajinami

V rámci vzájomnej administratívnej pomoci môžu členské štáty alebo Komisia oznámiť informácie získané podľa tohto nariadenia tretej krajine, podliehajúc súhlasu príslušných orgánov, ktoré získali informácie podľa článku 3 a/alebo 4, a súladu s príslušnými vnútroštátnymi ustanoveniami a ustanoveniami Spoločenstva o poskytovaní osobných údajov do tretích krajín. Členské štáty oznámia takéto výmeny informácií Komisii, najmä ak je to významné z hľadiska vykonávania tohto nariadenia.

Článok 8

Sankcie

1. Každý členský štát zavedie sankcie, ktoré sa uplatňujú v prípadoch nesplnenia ohlasovacej povinnosti ustanovenej v článku 3. Takéto sankcie musia byť účinné, primerané a odrádzajúce.

2. Členské štáty oznámia Komisii najneskôr do … (5) sankcie, ktoré sa uplatňujú v prípade nesplnenia ohlasovacej povinnosti ustanovenej v článku 3.

Článok 9

Hodnotenie

Komisia predloží Európskemu parlamentu a Rade správu o uplatňovaní tohto nariadenia štyri roky po nadobudnutí jeho účinnosti.

Článok 10

Účinnosť

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od ... (5).

(1) Ú. v. ES C 227 E, 24.9.2002, s. 574.

(2) Stanovisko Európskeho parlamentu z 15. mája 2003 (Ú. v. EÚ C 67 E, 17.3.2004, s. 259), spoločná pozícia Rady zo 17. februára 2005 a pozícia Európskeho parlamentu z … (zatiaľ neuverejnená v úradnom vestníku).

(3) Ú. v. ES L 166, 28.6.1991, s. 77. Smernica zmenená a doplnená smernicou Európskeho parlamentu a Rady 2001/97/ES (Ú. v. ES L 344, 28.12.2001, s. 76).

(4) Ú. v. ES L 82, 22.3.1997, s. 1. Nariadenie zmenené a doplnené nariadením (ES) č. 807/2003 (Ú. v. EÚ L 122, 16.5.2003, s. 36).

(5) 18 mesiacov po nadobudnutí účinnosti tohto nariadenia.

ODÔVODNENÉ STANOVISKO RADY

I. ÚVOD

Dňa 25. júna 2002 Komisia predložila Rade správu o kontrolách cezhraničných pohybov hotovosti spolu s návrhom nariadenia Európskeho parlamentu a Rady o predchádzaní praniu špinavých peňazí spoluprácou medzi colnými orgánmi na základe článku 135 zmluvy (1).

Európsky parlament zaujal svoje stanovisko v prvom čítaní 15. mája 2003 (2), pričom prijal 23 zmien a doplnení k tomuto návrhu.

Komisia predložila Rade 3. júla 2003 zmenený a doplnený návrh k vyššie uvedenej veci (3).

Rada prijala 17. februára 2005 spoločnú pozíciu v súlade s článkom 251 ods. 2 zmluvy.

II. CIEĽ

Cieľom návrhu je zaviesť pre fyzické osoby povinnosť hlásiť pohyby hotovosti vyššej ako stanovený limit na vonkajších hraniciach EÚ. Okrem toho sa návrh zameriava na zlepšenie hraničných kontrol pohybov hotovosti a na lepšiu výmenu informácií medzi príslušnými orgánmi.

III. ANALÝZA SPOLOČNEJ POZÍCIE

1. Všeobecne

Cieľom spoločnej pozície Rady, v súlade s návrhom Komisie, je zaviesť harmonizované hraničné kontroly pohybov hotovosti doplnením smernice 91/308/EHS (4) a zabezpečením riadneho fungovania vnútorného trhu prostredníctvom odstránenia súčasných rozdielov vo vnútroštátnej legislatíve.

2. Podrobná pozícia Rady

Rada zaujala tieto pozície k zmenám a doplneniam, ktoré prijal Európsky parlament:

a) Právny základ

V súlade so stanoviskom Európskeho parlamentu (zmena a doplnenie 2) Rada doplnila článok 95 ako právny základ k návrhu. Rada zvážila, že hlavnou charakteristikou návrhu nariadenia by nemalo byť predchádzanie praniu špinavých peňazí (pre ktoré by bol potrebný iný právny základ), ale zavedenie harmonizovaných hraničných kontrol pohybov hotovosti, pre ktoré primeraný právny základ tvorí článok 95 zmluvy, upravujúci aproximáciu zákonov, iných právnych predpisov a správnych opatrení členských štátov v súvislosti s fungovaním vnútorného trhu.

b) Transformácia na smernicu

Rada by nemohla prijať zmeny a doplnenia EP súvisiace s transformáciou návrhu na smernicu (zmeny a doplnenia 1, 8, 9, 18, 20, 21, 22, 23), berúc do úvahy, že dostatočný stupeň harmonizácie v relatívne krátkom čase sa môže dosiahnuť len prostredníctvom nariadenia, ktoré je všeobecne uplatniteľné, záväzné v celom rozsahu a priamo uplatniteľné vo všetkých členských štátoch.

c) Povinné ohlasovanie

Rada vo svojej spoločnej pozícii podporila návrh Komisie na systém povinného ohlasovania. Rada nepodporila myšlienku povoliť členským štátom, aby si vybrali medzi systémom ohlasovania alebo vykazovania, ako navrhoval Európsky parlament (zmeny a doplnenia 2, 3, 4, 5, 6, 7, 8, 12, 14, 18, 19). Takáto voľba medzi dvoma systémami by bola v rozpore s jednotným uplatňovaním navrhovaných opatrení v celom Spoločenstve. Rada však zaviedla určitý stupeň pružnosti tým, že nechala členským štátom možnosť zaviesť povinnosť písomného, ústneho alebo elektronického ohlasovania. Následne Rada súhlasila s vypustením tlačiva na ohlasovanie, uvedeného v prílohe k návrhu, a s vložením ustanovenia o informáciách, ktoré sa majú poskytovať v písomných, ústnych alebo elektronických ohláseniach (pozri tiež bod 3.b nižšie).

d) Hraničná hodnota na ohlasovanie

Rada si zvolila hranicu 10 000 EUR, čo je nižšia hodnota ako hodnoty uvádzané v návrhu Komisie a v stanovisku Európskeho parlamentu (zmena a doplnenie 3 a 7). Nižšia hraničná hodnota odráža skutočnosť, že právne predpisy mnohých členských štátov v súčasnosti uvádzajú výrazne nižšie hraničné hodnoty a že úroveň navrhovaná pôvodne (15 000 EUR) by viedla k vážnemu poklesu intenzity kontrol v týchto členských štátoch.

Nižšia hraničná hodnota vysiela tiež jasný signál na medzinárodnej úrovni o ochote Rady prijať opatrenia na monitorovanie pohybov hotovosti zavedením prísneho a jednotného limitu v celom Spoločenstve, ktorý sa ľahko vykoná a cestujúci vstupujúci alebo opúšťajúci Spoločenstvo ho jasne rozpoznajú.

e) Právomoci príslušných orgánov

Pokiaľ ide o právomoci príslušných orgánov, Rada sa dohodla s Európskym parlamentom (zmeny a doplnenia 10 a 17), že toto ustanovenie by sa malo uviesť v inom kontexte, a preto ho preložila do článku, ktorý nasleduje bezprostredne za ustanovením o povinnosti vyhlásenia. Pokiaľ ide o obsah tohto ustanovenia, Rada zvážila, že vnútroštátne orgány by sa mali splnomocniť v súlade s podmienkami ustanovenými podľa vnútroštátnej legislatívy. Okrem toho by sa vnútroštátne orgány mali splnomocniť aj na kontrolu dopravných prostriedkov s cieľom kontrolovať dodržiavanie povinnosti vyhlásenia. Rada však nezachovala maximálny čas troch dní na zadržanie hotovosti, ako sa predpokladalo v návrhu a podporovalo v zmene a doplnení 11, berúc do úvahy, že takéto časové obmedzenie by neposkytovalo potrebnú pružnosť orgánom vykonávať kontroly a následné šetrenia s cieľom určiť, či v danom prípade treba začať trestné konanie.

f) Definícia „hotovosti“

Finančná akčná jednotka pre pranie špinavých peňazí (FATF) prijala 22. októbra 2004 Osobitné odporúčanie IX o kuriéroch prenášajúcich hotovosť. Toto odporúčanie, odsúhlasené na medzinárodnej úrovni, obsahuje definíciu „hotovosti“, ktorú Rada vložila do predkladaného návrhu nariadenia s cieľom zaručiť čo najširšiu súdržnosť pravidiel na úrovni Spoločenstva a na medzinárodnej úrovni. Ako sa požaduje v zmene a doplnení 13, text rozširuje definíciu hotovosti tak, aby zahŕňala širšiu škálu šekov, ako sa pôvodne navrhovalo.

g) Výmena informácií

Rada vyjasnila a preskupila ustanovenia o výmene informácií medzi orgánmi (zmena a doplnenie 15):

— Po prvé sa spresnilo, že informácie získané z vyhlásení alebo kontrol zaznamenajú a spracujú príslušné orgány členského štátu a v rámci toho istého členského štátu sa dajú k dispozícii útvaru pre finančné spravodajstvo (FIU), pričom tento posledný bod sa výslovne zahrnul do Osobitného odporúčania IX FATF. V prípade osôb vstupujúcich alebo opúšťajúcich Spoločenstvo s menej než 10 000 EUR, avšak s existujúcimi náznakmi nelegálnych činností, príslušné orgány v rámci členského štátu môžu zaznamenať a spracovať určité informácie o tejto osobe a môžu ich sprístupniť FIU tohto členského štátu.

— Po druhé informácie získané z vyhlásení alebo kontrol sa môžu medzi členskými štátmi vymieňať. Pre túto výmenu informácií medzi členskými štátmi platí primerane nariadenie Rady (ES) č. 515/97 z 13. marca 1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov o colných a poľnohospodárskych záležitostiach.

— Napokon, informácie sa môžu vymieňať s tretími krajinami v rámci dohody o vzájomnej správnej pomoci. Oznamovanie informácií podlieha však súhlasu orgánu, ktorý na začiatku zozbieral informácie, a ustanoveniam o ochrane osobných údajov. Takéto výmeny informácií sa oznámia Komisii, najmä ak je to významné z hľadiska vykonávania tohto nariadenia.

h) Spoločná databáza

Rada neprijala myšlienku zasielania získaných informácií do databázy, ktorú by spravovali spoločne členské štáty a uchovával Európsky policajný úrad (Europol) (zmena a doplnenie 16). Rada zvážila, že na takéto ustanovenie by sa nevzťahoval právny základ navrhovaného nariadenia.

i) Správa Komisie

Vo svojej spoločnej pozícii Rada prijala myšlienku uvedenú v zmene a doplnení 22 a zaviedla ustanovenie, ktoré vyžaduje, aby Komisia do štyroch rokov od nadobudnutia účinnosti nariadenia predložila správu Európskemu parlamentu a Rade.

3. Nové prvky zavedené Radou

Okrem bodov, ku ktorým Európsky parlament predložil svoje stanovisko a ku ktorým sa uvádza vyššie spoločná pozícia Rady, Rada vložila tieto nové prvky do návrhu:

a) Rozsah pôsobnosti nariadenia

Kontroly hotovosti v rámci Spoločenstva sa môžu zachovať tam, kde sú tieto opatrenia v súlade so zmluvou.

Rada okrem toho upravila územné pokrytie nariadenia, berúc do úvahy, že kvôli transparentnosti pre cestujúcich a s cieľom uľahčiť uplatňovanie nariadenia príslušnými orgánmi pohyb hotovosti by sa mal kontrolovať, keď fyzická osoba vstupuje alebo opúšťa územie Spoločenstva. Toto riešenie by súčasne zabezpečilo aj územnú platnosť smernice 91/308/EHS a predloženého návrhu nariadenia.

b) Tlačivo vyhlásenia

Rada neprijala jednotné tlačivo vyhlásenia navrhované Komisiou. Namiesto toho Rada uprednostnila stanoviť údaje, ktoré sa majú uvádzať vo vyhlásení. Zámerom tohto je obmedziť administratívne bremeno pre príslušné orgány na presne vymedzené minimum pri zbere informácií od cestujúcich, pričom sa zároveň zabezpečí zozbieranie minima informácií o pohyboch hotovostí, ktoré sú následne k dispozícii na výmenu s ostatnými orgánmi.

c) Kópia písomného vyhlásenia

V prípade písomného vyhlásenia deklarantom Rada vložila ustanovenie zabezpečujúce, že deklarant má právo na požiadanie prijať a podpísať kópiu vyhlásenia.

d) Sankcie

Rada zjednodušila ustanovenie o sankciách, zosúladiac ho s podobnými ustanoveniami v porovnateľných právnych aktoch (5). Členské štáty by mali preto zaviesť účinné, odrádzajúce a primerané sankcie pri nedodržaní povinnosti priznať pohyb hotovosti pri prekročení vonkajších hraníc Spoločenstva. Rada prijala zmenu a doplnenie 19 o predĺžení lehoty na oznamovanie uplatniteľných sankcií Komisii. Stanovila lehotu 18 mesiacov po nadobudnutí účinnosti tohto nariadenia.

IV. ZÁVER

Cieľ navrhovaného nariadenia, ktorým je zaviesť harmonizované hraničné kontroly pohybov hotovostí a posilniť spoluprácu medzi príslušnými orgánmi, je podporený spoločnou pozíciou Rady. Keďže existuje riziko, že uplatňovanie prísnejších kontrol vo finančnom sektore po prijatí smernice 91/308/EHS povedie k zvýšeným pohybom hotovosti na nezákonné účely, Spoločenstvo zdôrazňuje svoj záväzok bojovať proti problému nezákonných pohybov hotovosti prostredníctvom zavedenia povinnosti pre fyzické osoby ohlásiť pohyby hotovosti vyššej ako 10 000 EUR na hraniciach Spoločenstva, vyhnúc sa pritom možným negatívnym účinkom na fungovanie vnútorného trhu uplatňovaním týchto opatrení z nariadenia, harmonizovane v celom Spoločenstve.

(1) Ú. v. ES C 227 E, 24.9.2002, s. 574.

(2) COM(2002) 328 final.

(3) Ú. v. EÚ C 67 E, 17.3.2004, s. 259.

(4) Dok. 11151/03 UD 67 EF 35 ECOFIN 203 CRIMORG 51 CODEC 948

(5) Smernica Rady 91/308/EHS z 10. júna 1991 o predchádzaní zneužívaniu finančného systému na účely prania špinavých peňazí.